Obama disi optimist për çështjen fiskale
Presidenti amerikan nuk e ka fshehur frustrimin me përplasjet partiake, që kanë vazhduar pothuajse deri në afatin e fundit
Presidenti Barak Obama thotë se është disi optimist se marrëveshja për të kapërcyer katastrofën fiskale të arrihet. Korrespondenit i Zërit të Amerikës, Kent Klain, na informon nga Shtëpia e Bardhë se presidenti foli për këtë çështje mbrëmë pas takimit që pati me ligjvënësit më të lartë nga të dy partitë. Zoti Obama shprehu frustrimin e tij me përplasjet partiake që kanë vazhduar pothuajse deri në afatin e fundit. Por ai tha se takimi i tij një orësh me udhëheqësit e Kongresit në Shtëpinë e Bardhë ishte i mirë dhe konstruktiv. Si rezultat, ai tha se demokrati më i lartë në Senat, udhëheqësi i shumicës, Heri Rid, dhe republikani më i lartë, udhëheqësi i pakicës, Miç Mekonëll, do të përpiqen të arrijnë një marrëveshje para skadimit të afatit të hënën. Nëse nuk arihet një marrëveshje deri të hënën, taksat për të gjithë amerikanët do të ngrihen, kompensimet e papunësisë do të ndërpriten dhe do të bëhen shkurtime të thella në programet qeveritare, duke përfshirë edhe mbrojtjen. Nëse udhëheqësit e Senatit nuk mund të bien dakord, presidenti tha se do t’i kërkojë zotit Rid të miratojë një projekt-ligj që do të ndalonte shumicën e pasojave negative të të ashtuquajturës katastrofë fiskale. Ai tha se Mekonëll dhe Kryetari i Dhomës së Përfaqësuesve, Xhon Bejnër, nuk duhet ta pengojnë votimin. Pas takimit me presidentin, zoti Mekon]ëll tha se mbetej me “shpresë dhe optimist” që marrëveshja mund të arihet dhe se ligjvënësit mund të votojnë për një propozim të djelën, kur Dhoma e Përfaqësuesve dhe Senati të mblidhen në sesion. Zoti Rid u zotua të bëjë gjithçka të mundet për të parandaluar ngritjen e taksave dhe shkurtimin e shpenzimeve që kërcënojnë ekonominë e vendit. Demokrati më i lartë në Senat tha se po përgatit një projekt-ligj për t’u hedhur në votë të hënën që do të parashikonte ngritjen e taksave për amerikanët me të ardhura mbi 250 mijë dollarë në vit që është edhe propozimi fillestar i presidentit Obama. Presidenti e ngriti shifrën në 400 mijë, ndërsa republikanët donin që kufiri të ishte tek një milionëshi. Kris Krueger, analist në Guggenheim Securities, thotë se shumica e amerikaëve ndajnë frustrimin me presidentin për shkak të paftësisë së Uashingtonit që të gjejë zgjidhje. Shtetet e Bashkuara kanë përballë katastrofën fiskale sepse taksat e shkurtuara që u vunë në zbatim nga presidenti Xhorxh W. Bush skadojnë në fund të këtij viti. Shkurtimet automatike të shpenzimeve dhe ngritja e taksave u shtynë vitin e kaluar si një nxitje që të dy partitë të ulnin deficitin, pasi ato nuk arritën të binin dakord për shkurtime më të mëdha buxhetore në atë kohë.